Onervare Pretorius skitter vir Proteas in eendagstryd - Maroela Media
Onervare Pretorius skitter vir Proteas in eendagstryd
Dwaine Pretorius (Foto skysports.com)
Dwaine Pretorius was een van die Proteas se uitblinkers in Woensdag se tweede eendagwedstryd in Christchurch teen Nieu-Seeland.
Die veelsydige Pretorius het eers met sy bestendige boulwerk indruk gemaak en toe 'n vinnige vyftigtal in slegs sy sesde internatioinale wedstryd geslaan.
Sy 50 lopies van net 27 balle was egter nie goed genoeg om die Proteas hulle 13de opeenvolgende eendagsege oorwinning vir 'n nuwe SA rekord te besorg nie.
Hulle het na nóg 'n effens teleurstellende kolfvertoning met ses lopies verloor toe hulle net 283/8 kon aanteken in die jaagtog om die Kiwi's se 289/4 verby te steek.
Pretorius se 50 lopies het vier viere en twee sesse ingesluit. Hy was die enigste van die Proteas se kolwers wat teen meer as 'n lopie per bal gekolf het.
Andile Phehlukwayo het hom goed bygestaan en 29 nun aangeteken. Hulle het, toe sake heeltemal verlore vir die Proteas gelyk het, die telling van 214/8 tot 283/8 geneem en 69 lopies in net 50 balle geslaan.
Pretorius, verreweg die mees ekonomiese bouler van die Proteas. het in sy 10 boulbeurte boonop net 40 lopies afgestaan en twee paaltjies geneem. Phehlukwayo was effens duur in sy nege boulbeurte geboul maar het twee vangkanse benut toe Suid-Afrika veldwerk gedoen het.
Ebrahim Tahir, wat die Swart Pette verlede week in die T20-wedstryd met sy vyf paaltjies geskud het, het in die eerste eendagwedstryd Sondag nie 'n paaltjie neem nie en Woensdag net een, en Sondag se boulheld, Chris Morrris kon geen paaltjie neem nie.
Ross Taylor het 'n waardevolle honderdtal vir Nieu-Seeland geslaan. Sy 102 lopies het agt viere in 110 balle ingesluit. Hy het nou 17 honderdtalle in eendagwedstryde aangeteken, die meeste deur 'n Nieu-Seelander.
Kane Williamson (69) en die paaltjiewagter James Neesham (71 nun, 57 balle) het ook goeie bydraes gelewer.
Benewens Pretorius se vyftigtal, het net Quinton de Kock ook 'n vyftigtal (57 in 65 balle) geslaan.
Amla (10) en Faf du Plessis (11) is gou uitgehaal, en AB de Villiers (45), JP Duminy (34) en David Miller (28) was almal goed ingegrawe maar kon nie werklik die tempo verhoog of met 'n groot beurt minder druk op die laer kolwers met 'n groot beurt plaas nie.
Morris is vir sewe uitgehardloop en Wayne Parnell het net twee balle voor die paaltjies deurgebring.
Die derde eendagwedstryd in die reeks van vyf word Saterdag (03:00) in Wellington gespeel.
Klik hier vir die volledige telkaart: http://www.espncricinfo.com/new-zealand-v-south-africa-2016-17/engine/match/1020033.html